
Roda el món i torna a Mare Coratge

Una de les versions vistes aquí de l'obra La mare Coratge i els seus fills, de Bertolt Brecht (Augsburg, 1898 – Berlín Oriental, 1956) és la que Mario Gas va dirigir l'any 2001 al Teatre Nacional de Catalunya. Versionar «La mare Coratge i els seus fills» o qualsevol altra obra de Bertolt Brecht ha comportat fins ara rebre prèviament el vistiplau de la fundació familiar de l'autor. És així com, aquell 2001, a la Sala Gran del TNC, Mario Gas va canviar el típic carro de la mare Coratge per una camioneta atrotinada que traginava com un camàlic l'actriu Vicky Peña, encapçalant un repartiment extens, d'acord amb l'exigència de la nòmina de personatges de l'obra.


La versió que la directora multidisciplinar Lisaboa Houbrechts (Hasselt, regió flamenca de Bèlgica, 1992) ha fet ara de «La mare Coratge i els seus fills», que ella ha deixat amb el títol reduït «Moeder Courage», en neerlandès —llengua que es combina amb l'hebreu i amb la majoritària de l'espectacle que és el francès— ha hagut de passar pel vistiplau dels hereus de Brecht.


L'esfera gegantina, doncs, que protagonitza el muntatge i substitueix el vell carro, la reducció considerable d'intèrprets deixant només els que li semblen essencials —a l'original n'hi ha més de vint-i-cinc i aquí es redueixen a vuit—, la nitidesa coral dels càntics originals de Paul Dessau, escrits el 1949, l'aportació musical amb guitarra elèctrica, el bassal d'aigua per on es mouen els intèrprets i la llicència de la directora de fer que els tres fills de la mare Coratge no siguin tres fills biològics sinó d'acollida del carrer, sembla que avanci en certa manera allò que a partir de l'estiu del 2026 quedarà lliure de drets —en farà setanta de la mort de l'autor— i tothom en podrà disposar sense haver de demanar permís als hereus ni buscar el vistiplau de les adaptacions que es vulguin fer.


És probable que molts espectadors hagin decidit revisitar aquesta Mare Coratge convençuts que la companyia de Brussel·les els oferiria un espectacle de la grandiositat interpretativa que l'obra arrosega. És justificable, doncs, que una part d'aquests espectadors —potser alguns dels que han fet un mutis en la foscor de la nit d'estrena— hagin pensat que el que els oferia la jove directora belga no era la Mare Coratge que esperaven trobar.


I és que Lisaboa Houbrechts, que ja es caracteritza per barrejar diferents disciplines en els seus muntatges, si bé en aquest cas ha respectat al 99,99% el text de Bertolt Brecht, ha fet una lectura nova de l'obra en un moment que perdre els fills a la guerra —a Europa també— s'ha convertit novament en una realitat i en un moment que la política de rearmament sota una pretesa opció de defensa fa pujar els beneficis dels qui mercadegen amb les guerres.


L'esfera gegant d'aquest muntatge és un símbol entre oníric i plàstic de l'autora. I com tots els símbols, les interpretacions poden ser tantes com les que interpreti cadascú: hi ha qui hi veurà la bola del món; hi ha qui hi veurà el vell carro com un destí que roda i roda sense aturador; hi ha qui hi veurà la maternitat; i hi ha qui potser hi veurà només la guerra i la mort, o potser una paret tancada i un déu inaccessible que no dóna resposta a les atrocitats contemporànies: la fam, les migracions, les guerres, els murs fronterers...


La directora opta per una posada en escena d'il·luminació tenebrosa —un ambient de fosquedat que no s'esmorteirà durant les dues hores de l'espectacle— i compta amb la principal protagonista de l'obra, la mare Coratge, que interpreta amb solidesa l'actriu i directora francosuïssa Laetitia Dosch i que, com és habitual en l'obra de Bertolt Brecht, té tot el discurs a les seves mans. 


Sí que el xipolleig dins el bassal d'aigua dels personatges i el passeig rodant per l'escenari de la gran esfera —amb lleus matisos d'il·luminació que a vegades semblen els fenòmens que produeix la visió d'una Lluna plena— produeixen una sensació de fatiga o de recurs repetitiu en l'auditori, una sensació que queda només compensada quan els intèrprets entonen, a cappella, en clau de rum-rum, alguna de les peces de l'obra: El meu capità, La cançó de Mare Coratge, La cançó de la gran capitulació, La cançó de la fraternitat i Ulm à Metz.


Moviment, música, plasticitat i coreografia, doncs, per posar novament davant els ulls dels espectadors l'idealisme i el pragmatisme que caracteritzen el personatge d'Anna Fierling, àlies Mare Coratge, una venedora ambulant gairebé del temps de l'estraperlo que necessita que la guerra continuï i es reprodueixi per sobreviure, ni que la mateixa guerra que li dóna la subsistència li prengui els fills.


La de Mare Coratge és una història que el traductor brechtià al català, Feliu Formosa, recorda que probablement Bertolt Brecht es va basar en una balada sueca —de fet la va escriure el 1938 en el seu primer exili a Suècia fugint dels nazis—, malgrat que la situï al segle XVII, durant l'anomenada Guerra dels Trenta Anys, un conflicte europeu  que va provocar milers de morts, que va modificar algunes de les fronteres i que va tenir el seu origen en la Reforma Protestant i els intents de renovació de l'Església Catòlica de l'Europa Occidental. Com l'esfera gegant d'aquesta versió de La mare Coratge i els seus fills, una bola que roda i roda, es pot dir que, per molt que rodi el món, sempre torna a Mare Coratge.
Andreu Sotorra, Clip de Teatre, 17 juliol 2025

 Les benefactores guerres infinites


Que les guerres són un molt bon negoci per a qui en sàpiga treure bon profit, és quelcom ben sabut des de temps immemorials. I que a la guerra, no és la gent del poble la qui fa els grans negocis, ho va deixar dit el mateix Bertolt Brecht, tot afegint que “a la guerra les virtuts humanes es converteixen en forces mortals que es giren contra els qui les posseeixen.”


Però oblidem-nos ara de la macroeconomia, de les  grans industries armamentístiques que, òbviament,  fan l’agost cada mes de l’any gràcies a la guerra, i d’aquelles altres indústries i estructures econòmiques no tan obvies que també saben treure-li un enorme rèdit. Totes les guerres generen alhora una microeconomia a nivell casolà en la qual es veuen implicades persones que o desconeixen les paraules de Brecht o prefereixen ignorar-les.


Persones que, ja sigui perquè s’han vist arrossegades sense remei cap aquesta opció per tal de sobreviure, o ja segui perquè el desastre bèl·lic ha despertat en elles el seu tarannà més picaresc i veuen l’oportunitat de beneficiar-se dels esdeveniments, creuen que seran prou llestes com per a saltar-se la norma segons la qual només els rics i poderosos se’n poden aprofitar de la desgràcia que les guerres deixen al seu pas.


Bé, cal admetre-ho: sempre hi ha entre les classes desposseïdes de tot algú prou corruptible i prou corruptor com per saber donar amb males alts el salt social i econòmic. Però aquest no és pas el cas de la Mare Coratge, aquest personatge creat per Brecht ,amb la col·laboració de l’actriu i escriptora Margarete Steffin, a les portes (1938-39)  d’una nova guerra que va superar de lluny els efectes destructors de totes les guerres anteriors.


De fet, la primera representació del text va tenir lloc a la neutral Suïssa el 1941, quan la guerra  que es va estendre com una taca d’oli per tot el món, ja es trobava en plena ebullició. I des d’aquestes primeres representacions ja es va fer evident que Brecht i l’oblidada Steffin (sembla ser que la seva contribució al text va ser notable) havien escrit  la que sovint ha estat definida com la millor obra antibel·licista de tots els temps. I no falta qui la qualifica alhora com el millor text teatral del segle XX, com ara ho fa Oskar Eutistis, el director artístic del cèlebre The Public Theater de Nova York del qual han sortit espectacles tan reeixits com ara el musical “Hamilton”.


La Mare Coratge només li demana al cel una cosa: que les guerres no s’acabin mai. Gràcies a les guerres, tant  ella com els seus tres fills de pares diferents poden seguir menjant cada dia, mentre arrosseguen (ara que el cavall és mort, no queda altra que ocupar el seu lloc) un carro ben carregat  de mercaderies anant d’un escenari bèl·lic cap a un altre. Que els governants es fiquin els tractats de pau on els càpiguen! Seria una bona desgràcia, que la pau esclatés amb el carro ple a vesar de productes que amb la pau restablerta, no tindrien sortida.


La Mare Coratge és una dona ben llesta, i ben astuta  quan es tracta de posar-se a negociar i regatejar. I alhora, i tornant a allò altre que també deia Brecht, sap quan convé deixar de banda les virtuts humanes que fan nosa i es capgiren contra qui les exhibeix: en temps de guerra, ja se sap com acaben les ànimes massa virtuoses. Però alhora, no és prou llesta ni prou astuta ni està prou mancada de virtuts com per adonar-se que de cap de les maneres podrà passejar el seu carro per aquests escenaris bèl·lics amb immunitat, tot preservant la integritat de les seves ja ben crescudes (sense anar més lluny, els nois estan en edat de fer-se soldats) criatures.


I ara que ja estem situats, arribem a la proposta que ens presenta la directora belga Lisaboa Houbrechts; una proposta que inclou també, tot sotmetent-los a nous arranjaments, els ja emblemàtics temes musicals composats per Paul Dessau que es van incorporar a la versió de l’obra estrenada el 1949. Som davant d'un espai permanentment fosc en el qual ha desaparegut qualsevol referència tant a la Guerra dels Trenta Anys en la qual transcorre l’acció de l’obra com a qualsevol altra guerra concreta: això, aquesta atemporalitat, ja acostuma a ser força habitual en qualsevol muntatge contemporani de l’obra.


Però és que en aquest espai cobert per una fina capa d’aigua, també ha desaparegut el carro de la Coratge i els seus fills. Aquell carro que, si busqueu (la trobareu de seguida a youtube)  la versió filmada  l’any 1957 de l’obra  tal i com l’havia dirigit el mateix Brecht al mític Berliner Ensemble, es va fent pols cada cop més i més a mesura que dona voltes i més moltes per l’escenari i la Coratge va perdent també fills: les guerres i les misèries humanes no perdonen res ni ningú.


Ara, on hi havia el carro i ha una immensa gran bola, una esfera que ben bé podria ser interpretada com a metàfora d’aquest globus terraqüi sempre incendiat per una o altra guerra, o per moltes a la vegada. La directora no perd el temps, i ens situa des del primer moment davant aquesta enorme pilota carregada de simbolisme que llisca sobre l’aigua arrossegada pels personatges de l’obra: darrera seu només s’hi troba un d’aquells ciclorames als quals tan profit lumínic sabia extreure-li el gran Georgio Strehler, però que aquí resta entre tenebres gairebé totes l’estona.


Però el cas és que l’excés continuat de fosc simbolisme es converteix en el primer problema d’un muntatge que, a força de defugir la temptació èpica, cau de quatre grapes en el buit apàtic .El simbolisme feixuc de la bola funciona com a preàmbul del recorregut feixuc pel qual s’endinsa d’un muntatge creuat per diferents opcions idiomàtiques.


Per moments, es diria que Lisaboa intenta conduir cap a límits insostenibles la cèlebre teoria del distanciament que Brecht va propugnar, tot aplicant-la alhora al seu teatre èpic. Però, curiosament, es diria que la directora ni l’ha acabat d’entendre, ni ha sabut assimilar-la. Deixem de banda el fet que el simbolisme escenogràfic excessiu i la foscor dominant de la seva proposta podrien ser fins i tot qualificades com antibrechtianes per un esperit ortodox: la directora està en el seu dret, només faltaria,de capgirar segons quins postulats.

El problema és que la seva proposta, més que aplicar la teoria del distanciament, el que fa és crear una distància insalvable entre el que passa a l’escenari i el públic. Torno a recuperar la paraula: aquí tot resulta feixuc i distant. La desconnexió entre les vivències dels personatges i l’espectador que les contempla, pot assolir nivells preocupants, com ho demostren les nombroses fugues de públic que es van produir al llarg de la representació de l’obra a la qual vaig assistir. D’altra banda, els desnivells interpretatius es fan sovint ben evidents, i no fan altra cosa que contribuir a accentuar encara més la sensació d’apatia general. Ni l’esforçada interpretació de Laetitia Dosch, tot i resultar la millor del conjunt, és capaç d’aixecar la temperatura escènica de tot plegat.


En aquest sentit, resulta també cridaner que, després d’haver-se mogut tota l’estona per tan àrids terrenys, la direcció opti per l’excés del tot sobrer quan, arribat el tram final, cal visualitzar la mort de la més innocent de les criatures que han passat per l’escenari, la traumatitzada filla muda de la Coratge. El canvi de rumb operat en aquest segment no fa més que evidenciar que aquest és un muntatge mancat de rumb a massa nivells.
Ramon Oliver, Recomana, 17 juliol 2025
Quan la contemporaneïtat trepitja el classicisme


La directora d’aquesta mirada contemporània sobre el clàssic de Bertolt Brecht Mare Coratge, Lisaboa Houbrechts, arriba al Grec precedida d’una certa fama per haver crescut a la cuina de la Neecompany de Jan Lauwers i treballat al costat d'Alain Platel i Ivo Van Hove, tots ells protagonistes del millor teatre belga. També per les seves altres mirades contemporànies sobre Medea a la Comédie Francaise o sobre Orfeu i Eurídice dirigit a Hannover. En aquells espectacles barreja —vull creure que amb encert— arts visuals, música, text, coreografia i perfomance.


Una part de barreja hi ha en la seva proposta sobre el clàssic antibel·licista de Brecht. Houbrecht ha hagut de conservar quasi tot el text, ja que els hereus del dramaturg només deixen retallar un petit tant per cent de l’original i no diuen res de les acotacions. I el text hi és, però Brecht ha marxat una mica esverat per les decisions de la directora, a la qual sembla que li interessa més l’aspecte visual i sonor i les textures de les imatges que la claredat en la narració. Entre els encerts de la proposta hi ha les cançons originals compostes per Paul Dessau i fins i tot algun bonic afegit coral.  


Houbrechts justifica la substitució de l'icònic carro que empeny Coratge i els seus fills per una pesada esfera que simbolitzarà la vida i el cos femení. Doncs diria que no funciona ni com allò que ens diu ni com a element dramàtic. Certament, la superfície aquàtica en què mou el drama i els personatges subministra imatges boniques, però les interpretacions queden lluny de les paraules i les intencions, més encara per la penombrosa il·luminació que utilitza durant tota la funció. No hi ha temperatura. No hi ha drama per més que hi hagi algun crit de la filla muda, que morirà en una mena de coreografia performativa força atractiva però insuficient per aixecar la funció. L'espectacle va rebre l’aplaudiment només educat i curt d’una platea que esperava més. No sempre s’encerta. Però quan venen de fora cal mirar-s'ho abans.

Santi Fondevila, Ara, 18 juliol 2025

Sísif confon el mite


Sísif pateix la maledicció d’arrossegar un roc de grans dimensions fins dalt d’un cim que sempre caurà a la vall en direcció una altra muntanya de les mateixes proporcions. Doncs la Mare Coratge sembla que beneeixi aquesta maledicció per poder prosperar econòmicament. En la posada en escena del KVS (que s’ha pogut veure puntualment al Grec), el seu carro de mercaderies és transformat per una bola de grans dimensions que va voltant per una mena de piscina de mig pam d’aigua. La proposta aclapara. La bola esclafa els ànims i la paciència del públic. La presentació a Catalunya de la directora Lisboa Houbrechts no ha començat amb bon peu perquè la funció, que va enlluernar inicialment pel seu simbolisme, va anar perdent-se per reiterat i perquè no quedava prou justificada aquesta obsessió.


La protagonista, que escriu Bertolt Brecht, celebra que hi hagi guerra perquè això significa escassetat de mercaderies i li augmenta el valor del que adquireix a l’engròs. La seva fórmula és d’èxit, fins al punt de ser alabada per les persones que els esquilarà els estalvis. Ben bé com els amos paròdics de la fonda de Los miserables, però en clau brechtiana: Ella ensenya als seus  fills, a viure a costa dels altres. La filla, muda, violada, aparentment incapaç de fer res de profit és l’única que optarà per un sacrifici generós. Serà ella la protagonista coratjosa que salva Brecht amb el seu teatre militant.


Brecht construïa contes per buscar un distanciament amb la realitat política que volia retratar del període d’entreguerres europeu. Després de la Segona Guerra Mundial, seria el teatre de l’absurd i Samuel Beckett els que donarien un tomb a la relació amb el públic. Brecht pretenia aportar un aprenentatge per als espectadors. Avui, aquesta acció es considera com a mínim, sobreprotectora, i com a màxim, doctrinària. A Catalunya, és un autor de qui costa veure’n produccions. Caldria remuntar-se a peces d’Oriol Broggi, de LaPerla 29, El cercle de guix caucasià (TNC, 2008) La bona persona de Sezuan (TNC, 2019), Els fusells de la senyora Carrà (Tantarantana, 2004) ; l’adaptació Els fusells de la cia Descartable (2016) o L’òpera dels tres rals, adaptada com La ópera de cuatro cuartos dirigida per Calixto Bieito (Teatre Lliure, 2003).


El teatre compromès del segle XXI fuig de donar respostes, prefereix plantejar preguntes i situacions complexes que aportin una descoberta al públic a partir del seu propi raonament. Mare Coratge, amb unes empreses multinacionals que fan vergonyosos beneficis en la venda d’armament i de defenses, però també de reconstrucció del país (quan sigui l’hora) podria tenir una mirada complexa adequada. Però, si ho deixessin fer els seus hereus que atorguen el permís a representar-ho, llavors ja no seria un Brecht d’arrel.

Jordi Bordes, Recomana, 19 juliol 2025

Ombres sobre Brecht

Brecht sembla un expulsat dels escenaris. El seu teatre èpic no està de moda; el seu discurs, polític liquidat pels jutges de la història; la seva vida privada- artística, qüestionada. Fins i tot quan algú, com Lisaboa Houbrechts, obre aquesta tomba, es percep una forta resistència a l’abraçada i la resurrecció. La directora belga intenta —i potser no ho aconsegueix— la quadratura del cercle de fer Brecht sense elements brechtians i sense revoltar els draconians vigilants de la seva herència. Fidelitat gairebé absoluta al text, recuperació de les cançons de Paul Dessau i una posada en escena que substitueix l’alienació per l’emoció. La brutalitat franca de la guerra per una estètica minimalista. Com si Houbrechts optés per donar la raó al públic que va triar empatitzar amb la desgràcia de la cantinera Anna Fierling des de l’estrena absoluta de Mare Coratge i els seus fills el 1941.


La tragèdia d’un paràsit que es nodreix de la guerra i alhora és fagocitat per una contesa que li arrabassa els tres fills. Un ésser sense moral que recorre amb la seva botiga ambulant els paisatges bèl·lics. En aquest muntatge, el carro és una esfera gegantina; una bala de canó, un orbis mundi o la pedra de Sísif per a qui vulgui veure en les vicissituds de Fierling un reflex del mite en femení, reflectida a l’aigua. Llacuna negra subtilment il·luminada per Fabiana Piccioli. Negror que es fa un mirall cristal·lí per reflectir —com al Narcís de Caravaggio— el cos mort de la filla muda, el final d’una gran interpretació de Laura De Geest.


Amb la guerra reelaborada en ombra conceptual i babel multilingüe, la funció es fixa només en les paradoxes íntimes de la protagonista. Una aproximació a la psique del personatge que assimila i reprodueix l’ideari individualista del segle XXI davant de la perspectiva col·lectiva imperant a la primera meitat del segle XX.

Per Houbrechts, el context sociopolític és una anècdota. Aquí importa el conflicte interior, però amb elegant distància emocional. Una altra paradoxa sense bona resolució i que es trasllada a la interpretació de Lubna Azabal, més imprecisa i aspra que no pas ambigua. Un espectacle centrat en les brutals tensions que s’aboquen sobre una dona sense que aquestes violències traspassin l’escenari.

Juan Carlos Olivares, La Vanguardia, 20 juliol 2025
No tot el que ve de fora és millor


Recordo Vicky Peña protagonitzant aquesta obra. Ni punt de comparació amb la interpretació de Laetitia Dosch que protagonista la peça que se’ns presenta al Festival Grec 25, a càrrec de la KVS, dirigida per Lisaboa Houbrechts.


Recordo aquell 2001 per què la mare coratge era un personatge d’aquells que quan el veus voldries saber tant com qui el fa, per fer-lo tu. Per què l’obra, antibel·licista, amb protagonista femenina, amb un elenc de 21 actors, 6 músics era fascinant.


Aprofitant que és estiu, i que fa poc us recomanava el llibre de Jordi Coca sobre Shakespeare, la lectura que em ve a tomb, són les memòries de Feliu Formosa, traductor d’aquella versió del 2001. Descobrireu la tasca del traductor per fer arribar el text al lector/espectador, amb fidelitat, i què li va semblar a ell i els seus coetanis, aquella proposta.

Amb el text traduït a la mà, el director, amb la posada en escena, ha de fer arribar l’obra teatral al públic. La de la KVS és una posada en escena que no ajuda. La immensa bola gegant que és permenentment a escena, a mi, m’ha fet bola, m’ha costat de passar i d’empassar el text.


De l’escenografia i efectes em va agradar el moment de crear trets sonors amb fustes i l’aigua que trepitgen els actors tota l’estona. Però el xipolleig constant, no saps ben bé què aporta, no arriba la metàfora, ni de la bola ni de l’aigua.


Es perden oportunitats, per què el tema d’enriquir-se amb la guerra és d’una actualitat que fa por. Un tema, que sense canviar el text, per què fins que no prescriguin els drets no es pot canviar, sí que es pot mirar des d’avui. Per què el negoci de la guerra ens fa mal a tots. I no actualitzar-lo, no aporta.


Actrius com Simone Signoret, Glenda Jackson o Meryl Streep s’han posat a la pell d’aquest paper femení potent, interessant i desitjat. Però no tot el que ve de fora és millor, i aquesta mare coratge no ha millorat les versions teatrals i cinematogràfiques que ens venen al cap.

Carme Canet, Recomana, 22 juliol 2025

Plasticidad sin emoción


Había expectación por la lectura contemporánea del clásico antibelicista de Bertolt Brecht que proponía la joven directora belga Lisaboa Houbrechts, que ha hecho de la hibridación de géneros —artes visuales, ópera, texto, música, coreografías...— su sello particular. Lejos de dejar huella en el Grec, su desangelada propuesta, carente de emoción, no conectó con el público del Lliure. Y eso que el drama, con la Madre Coraje, una astuta vendedora ambulante, como símbolo de la alianza entre la guerra y el codicioso comercio, da para encoger el corazón en estos tiempos bélicos que vivimos.


Houbrechts se enfoca en el aspecto visual y multidisciplinar creando una pieza muy plástica, pero descuidando la narrativa y las interpretaciones. La frialdad de la protagonista —interpretada por Laetitia Dosch— y de la narración no suscita un mínimo de empatía y el drama no se transfiere a la platea. La mujer se aprovecha de la guerra con sus negocios —es una superviviente y saca partido del dolor humano—, pero también es víctima al perder a sus tres hijos en la contienda. Apenas los alaridos en la muerte de la hija muda, en una coreográfica y potente performance, pueden llegar a conmover. El resto es un retablo oscuro sobre los tejemanejes de una astuta madre de ambigua moral en su lucha por sobrevivir al precio que sea.


Una gran esfera como elemento escenográfico principal sustituye al carromato que empujaba la familia de Brecht. Simboliza, según la creadora, la Tierra, el útero, la vida, la muerte, la guerra… La mueven los artistas sobre un espacio con agua, elemento que siempre da mucho juego y ofrece algunas imágenes brillantes, como cuando el ruido de la caída de unos tablones de madera simulan los disparos de la contienda.


La directora es fiel al texto original, no por voluntad propia —prefiere recortarlos y amoldarlos a su gusto—, sino porque aún no está libre de derechos y debe respetarse. Aun así se permite una licencia significativa: los hijos de la llamada Madre Coraje no son biológicos, sino muchachos rescatados de la calle. Houbrechts subraya aún más la dureza y escasa ética de esa madre al obligarles a empujar la pesada esfera, mientras ella, pragmática y oportunista, va haciendo de las suyas.


Aparte de la belleza visual de algunos momentos, destaca la música y las canciones originales de Paul Dessau del estreno de 1949 y la inclusión de un músico kurdo (Aydin Isleyen) que vivió la guerra de Siria. Buenas intenciones para una propuesta sin alma.

Imma Fernández, El Periódico / Recomana, 24 juliol 2025

Un espectacle que fa bola


Tal com ens explicaven en Nao Albet i en Marcel Borràs a Falsestuff (la primera, la bona), deu existir una mena de Club Bildeberg teatral, una confederació secreta que decideix quins seran els nous creadors de moda a Europa. Una selecció de directors de teatres i festivals es posen d’acord per seleccionar els elegits, els tocats per la gràcia divina. Enguany, una de les afortunades és la directora belga Lisaboa Houbrechts. Nascuda el 1992, sembla que és un dels noms a tenir en compte en la creació escènica europea. Va debutar el 2014 (quan tenia vint-i-dos anys) amb la seva companyia pròpia, i sembla que va causar sensació. Treballar amb els fills de Jan Lauwers també ajuda molt. Amb aquesta informació, una colla de teatraires ens vam dirigir al Lliure de Montjuïc amb expectatives i ganes de descobrir nous talents. A la sortida del teatre, passats uns aplaudiments amb molta cortesia (i això que la companyia és internacional!), els rostres dels espectadors es debatien entre el tedi i la indiferència.


Moeder Courage adapta La mare coratge i els seus fills de Bertolt Brecht i la converteix en un espectacle fosc i avorrit. Un d’aquells muntatges “amb una idea”. En aquest cas, una esfera gegant, que substitueix i simbolitza el carro que empeny la Mare Coratge durant una guerra interminable. També es podria llegir com la roca que Sísif està condemnat a empènyer durant tota l’eternitat, però aquesta imatge tampoc s’aprofita. Sísif fa no fa, com diria el Carles Pedragosa.

La segona idea del muntatge és la fina capa d’aigua que cobreix l’escenari, per on els actors caminen i clapotegen. I ja ho tindríem. A partir d’un inici interessant (el minimalisme sempre promet), la proposta acaba naufragant, sobretot, en la seva direcció d’actors: sembla que cada intèrpret vagi una mica a la seva, i l’actriu que té el rol protagonista és qui en surt més mal parada.

Algunes solucions escèniques acaben resultant força risibles, i el públic (jo inclòs) acaba sucumbint davant la dolça abraçada de Morfeu. “Al teatre es dorm molt bé”, em va confessar l’Albert Pla ja fa uns anys. Algunes cançons de Paul Dessau són cantades a cappella, mentre algunes de noves apareixen a través de l’inevitable “actor jove amb guitarra”, un clixé més propi de directors de certa edat. Lisaboa, estem encantats d’haver-te conegut. Molt em temo que ens anirem veient sovint, durant els pròxims anys.

Oriol Puig Taulè, Núvol, 25 juliol 2025

